Jhesus Maria. Mynen denst myt vormoghe. Ersamer Josepp Persson, bosunderghe gude frunt, jwen leue to weten wo dat hyr synt gyssteren xj fan des konges scheppe gekomen, klen vnde grot; so my hyr gesacht js, so willen se jn Ffynlant vnde jn Allant wessen vnde wyllen dat bo mannen vnde wyllen ffort myt welken scheppen jn Orgrunt vnde jn ander lande wynnen. Leue Jossepp, dencket hyr myt don bester to, dat alle dynck woll vorworet werde; doet woll vnde sendet Hans Juten dyssen by binden byeskrifften; jck hebbe em ock all bo – – – gescreuen. Jn dyssen xj scheppen js grot folk. Mattyges Reff de qwam hyr woll jener dach, en de anderen scheppe qwemen, vnde he hefft hyr woll ij schutten genamen, de jn Sweden to hus horden. Hyr mede Gade bofallen gesundt vnde sallych. Geschreuen to Reuall des sonnaffendes jn der qwattertemper vor Mychell jnt jar mv(c) vij. Jtem hyr geyt dat riichte, dat se vor Abo wyllen; hyr moghe guj ock to dencken, leue Jossepp. Jnge Laffrensson. Adress: Dem ersamen manne Jossep Ppersson, hoffetman vpp Abbo, sall dussen breff etc.